Калі Фахад і яго родныя глядзелі на карту нашай дзяржавы, у іх узнікалі пытанні: “Што гэта за краіна? Якія там людзі? Аддаць перавагу Гродну ці Віцебску?” Лёс распарадзіўся на карысць Гродзенскага медыцынскага ўніверсітэта. Трэцяга снежня 2003 года Фахад прыляцеў у Беларусь. Першы раз у жыцці ўбачыў снег, пачуў рускую мову, якую праз год вучобы добра разумеў і на якой яшчэ праз год выдатна гаварыў. Веданне мовы было адзначана дыпломам ІІ ступені на канферэнцыі ў Мінску, у якой удзельнічалі замежныя студэнты. Па-руску Фахад прызнаўся ў каханні і Ірыне, якую сустрэў у сценах універсітэта. Гэта былі пачуцці з першага погляду.